Erling Bonnesen (V), 2011-12-01:
Tak for det.
Det er skidt, men det kunne være så godt.
Her i Danmark producerer vi nogle af verdens bedste fødevarer med god kvalitet, lave og fine tal for restindhold af pesticider og antibiotika, og de danske fødevarer kan sælge over store dele af verden – det er gode produkter til forbrugerne.
Hvordan følges det så op af regeringen?
Ja, regeringen startede også fint nok med at skrive i sit regeringsgrundlag, at Danmark fortsat skal være et landbrugsland i udvikling, både med økologi og almindeligt konventionelt industrilandbrug.
Men så ryger kæden af, når man så også andre steder i samme regeringsgrundlag kan læse, at regeringen kommer med nye krav, skatter og byrder til erhvervet.
Det er modstridende, og det hænger ikke sammen.
Også her siger man ét og gør noget andet.
Man skriver om landbruget som energileverandør og om styrkelse af økologi, og det er fint nok, men det er der jo ikke så meget nyt i, det er en videreførelse af VK-regeringens linje, og tak for det.
Men man får ikke rigtig fulgt op på det, f.eks. med hensyn til biogas og bioenergi m.v.
Beviserne er der i hvert fald ikke endnu, men vi må håbe, at de kommer.
Så laver man lidt om på nogle prioriteringer af penge til miljøteknologi.
Så lader man sit valgløfte om forhøjelse af jordskatterne hænge som en mørk sky over erhvervet.
Man rumler med omprioriteringer af erhvervsstøtteordninger, der skal ende med en beskæring.
Man melder ud, at vandløbsplanerne skal køres igennem, selv om der ligger advarsler om, at en fjerdedel af landbrugsarealerne risikerer at ryge ud af produktion.
Man fremsætter et nyt energiudspil, der bliver rigtig dyrt for fødevarevirksomhederne.
Der er rammebesparelser på fødevareområdet, bl.a. fjerner man tilskuddet til vikarordningen ved sygdom for de helt små brug uden ansatte.
Det er da at træde på den lille mand.
Selv børnog ungeaktiviteterne i landdistrikterne – 4H-arbejdet – langer regeringen ud efter, og meget overraskende får også fødevareforskningen en tur.
Man ville spare 100 mio. kr., men det blev til 60 mio. kr.
Når man skal beskrive det, som regeringen har gang i, kunne man jo meget passende bruge en anden socialdemokratisk yndlingsbetegnelse, nemlig at det passer som en boksehandske til et blåt øje.
Vi har så fået en melding fra regeringen om, at man – for at pynte lidt på det – vil nedsætte en natur- og landbrugskommission for at diskutere fremtiden.
Det er jo fint nok at få diskuteret og drøftet fremtiden, men der er faktisk mere brug for noget konkret og kontant handling her og nu, og det kunne man jo passende gøre netop her nu ved at fremlægge et forslag til en ny YJ-ordning, så flere unge landmænd kunne komme i gang, men nej, det skal åbenbart også en tur i syltekrukken.
Regeringen burde kort og godt efter Venstres opfattelse fremlægge konkrete forslag til reelle konkurrenceforbedrende tiltag i stedet for at komme med nye krav, skatter og byrder, der svækker landbruget og fødevaresektoren.
Regeringen har talt om en kickstart, men det ligner mere en antikickstart med tab for erhvervet og tab af arbejdspladser.
Venstre vil et godt og konkurrencedygtigt landbrug.
Landbruget og fødevaresektoren knokler og gør det godt.
Det danske samfund kan overhovedet ikke undvære landbruget, som sikrer mere end 130.000 danske arbejdspladser og sikrer ca. 20 pct. af vores eksportindtægter.
I VK-regeringens tid sikrede vi sammen med Dansk Folkeparti en liberalisering af landbrugsloven, sænkede jordskatterne som kompensation, fik lettet nogle omkostninger for fødevaresektoren og fik afsat penge til fødevareforskning og også afsat penge til investeringer i miljø- og energiteknologi.
Jeg vil opfordre til målrettet at sikre dansk landbrug lige konkurrencevilkår med de lande, som vi konkurrerer med.
Kan vi opnå det med gode tiltag, vil der tegne sig en god fremtid for fødevaresektoren og dansk landbrug, som allerede nu er blandt verdens mest produktionseffektive landbrug, der samtidig leverer nogle af verdens bedste fødevarer i samarbejde med netop fødevarevirksomhederne.
Så vil der også være mulighed for afsætning af kvalitetsvarer i det forventede stigende verdensmarked på længere sigt.
Venstre vil landbruget og fødevaresektoren.